ไฟแนนซ์ทูเดย์
...วันที่ 1 เม.ย. เป็นวันครบรอบก่อตั้งธนาคารสองแห่ง หนึ่งเป็นธนาคารออมสินนั้น ครบรอบ 1 ศตวรรษ แต่ธนาคารกรุงศรีอยุธยา ครบ 68 ปี
2 เม.ย. 2556

...วันที่ 1 เม.ย. เป็นวันครบรอบก่อตั้งธนาคารสองแห่ง หนึ่งเป็นธนาคารออมสินนั้น ครบรอบ 1 ศตวรรษ แต่ธนาคารกรุงศรีอยุธยา ครบ 68 ปี 
ธนาคารออมสินนั้น จัดงานใหญ่ตั้งแต่คืนวันก่อน จัดสวดมนต์เวลา 21.00 น. เพื่อความเป็นสิริมงคล ส่วนเช้าวานนี้ก็ทำบุญเลี้ยงพระ โดยมีรองนายกฯ และ รมว.คลัง กิตติรัตน์ ณ ระนอง มาเป็นประธานในพิธี
ส่วนธนาคารกรุงศรีอยุธยา วีระพันธุ์ ทีปสุวรรณ ประธานกรรมการธนาคาร มาเป็นประธานทำบุญเลี้ยงพระ 69 รูป และมอบทุนการศึกษาให้กับเยาวชนผู้พิการจำนวน 68 คน จากสถานสงเคราะห์ 7 แห่ง ใน กทม. และมอบรางวัลเชิดชูเกียรติให้กับพนักงานที่ทำงานกับธนาคารครบ 20 ปีขึ้นไป 
...การอภิปรายรับรองร่าง พ.ร.บ.กู้เงิน 2 ล้านล้านบาท เมื่อสัปดาห์ที่แล้ว ถือว่าดุเด็ดเผ็ดมัน ข้อสังเกตที่ฝ่ายค้านตั้งขึ้นมา เป็นเรื่องที่รัฐบาลควรจะฟัง เพราะหลายๆ ประเด็นตรงกับใจของประชาชน โดยเฉพาะเรื่องการตรวจสอบและการใช้งบประมาณอย่างคุ้มค่าการลงทุน เพราะหนี้จำนวนนี้จะอยู่บนบ่าประชาชนไปอีกครึ่งศตวรรษ 
...การกู้เงินของรัฐบาล 2 ล้านล้านบาท แม้จะทยอยกู้ภายใน 7 ปี หลังจากกฎหมายประกาศในราชกิจจาฯ และเมื่อลงทุนจริง เชื่อว่า รัฐบาลจะใช้แผนระดมทุนหลากหลายรูปแบบ เช่น การตั้งอินฟาสตรัคเจอร์ ฟันด์ การออกกองทุนรวมวายุภักษ์ 2 ออกพันธบัตร กู้เงินโดยตรงจากตลาดเงิน การออกโครงการร่วมทุน เป็นต้น ซึ่งทั้งหมดนี้จะต้องผสมให้ได้ต้นทุนไม่เกิน 5% เพราะรัฐบาลคำนวณดอกเบี้ยไว้แล้วว่าสิริรวมการกู้เงินครั้งนี้จะมียอดหนี้รวมเงินต้นและดอกเบี้ย 5 ล้านล้านบาท 
...ที่เป็นห่วงคือ การหารายได้มาใช้หนี้ หากจะปั่นให้จีดีพีโตปีละ 5% ต่อเนื่องติดต่อกัน 50 ปี คงเป็นไปไม่ได้ วิธีการหารายได้ที่ง่ายที่สุดก็คือการขึ้นภาษี โอกาสความเป็นไปได้ที่จะขึ้นภาษีนั้น มูลค่าเพิ่มเป็นทางออกที่ง่ายที่สุด เพราะเพดานของภาษีอยู่ที่ 10% แต่กรมสรรพากรจัดเก็บเพียง 7% ตั้งแต่เกิดวิกฤตเศรษฐกิจเป็นต้นมา 
การจะขึ้นแวต ด้วยเหตุผลว่า เศรษฐกิจมีแนวโน้มฟื้นตัวดีขึ้นจากการบริโภคภายในประเทศ เป็นเรื่องที่ฟังขึ้น แต่การขึ้นภาษีคงไม่ได้เห็นในช่วงสั้น เราอาจจะเห็นคลังเสนอขึ้นแวตในอีก 23 ปีข้างหน้าแน่นอน